Kuberkrakers breek in by Rain | Netwerk24
Deur Werner Wippenaar 25 Februarie 2021 14:50
Rain se webwerf was Donderdag van lyn af. Foto: Rain
Kuberkrakers het in die veiligheidsbreuk by die maatskappy toegang tot Rain-intekenare se persoonlike inligting verkry.
Rain se kuberveiligheidspan het onlangs die ongemagtigde toegang tot sy faktuurbergingstelsel ontdek.
Willem Roos, uitvoerende hoof van Rain, het aan MyBroadband gesê die kuberaanval het ná 'n onlangse ingewikkelde opgradering van 'n verskeidenheid van hul stelsels plaasgevind.
"Dit beteken dat toegang tot sommige van die verbruikers se historiese fakture – met die inligting beperk tot name en posadresse – verkry is."
Slegs sowat 10% van Rain se kliënte is geraak.
Ondanks die oortreding het die maatskappy intekenare verseker dat hul sensitiewe inligting veilig is en dat geen optrede van hulle vereis word nie.
Rain het bygevoeg dat daar geen ongemagtigde toegang tot stelsels was wat inligting soos aanmeldbesonderhede, ID-nommers, bank- of kaartbesonderhede stoor nie.
"Om ons klante te beskerm, stoor Rain geen betalingsverwante inligting direk nie," het hy gesê.
"Dié sensitiewe data word buite die webwerf gestoor by 'n onafhanklike spesialis-vennoot en gebruik sekerheid wat soortgelyk as dié van banke is."
Rain het gesê "streng veiligheidsmaatreëls was suksesvol om te verseker dat verdere sensitiewe inligting veilig en privaat bly".
Die maatskappy werk nou saam met die betrokke owerhede om die ongemagtigde toegang te ondersoek.
Rain het bygevoeg dat die kwesbaarheid wat kuberkrakers toegang tot hul stelsel gegee het, geïdentifiseer en reggestel is.